钦定古今图书集成/明伦汇编/闺媛典/第016卷 > 甘州子五首 前人
## 钦定古今图书集成/明伦汇编/闺媛典/第016卷 > 甘州子五首 前人

一炉龙麝锦帷旁。屏掩映，烛荧煌。禁楼刁斗喜初长，
罗荐绣鸳鸯。山枕上，私语口脂香。

每逢清夜与良晨。多怅望，足伤神。云迷水隔意中人。
寂寞绣罗茵。山枕上，几点泪痕新。

曾如刘阮访仙踪。深洞客，此时逢。绮筵散后锦衾同。
款曲见韶容。山枕上，长是怯晨钟。

露桃花里小楼深。持玉盏，听瑶琴。醉归青琐入鸳衾。
月色照衣襟。山枕上，翠钿镇眉心。

红炉深夜醉调笙。敲拍处，玉纤轻。小屏古画岸低平烟月满闲亭。山枕上，灯背脸波横。